《桐柏崇道观》
宋代·余爽

乘风御云气，来访真人家。玉阙散朝景，琼台焕晨霞。

高临太元天，下眄赤水涯。阴魄位霜采，阳精发丹华。

桐君奉玄书，姥女弄绛纱。祥虹混五色，神芝秀三葩。

煌煌王母居，飘飘紫皇车。飙轮动无迹，风马去亦赊。

矫首揖浮丘，蹑屐追皇娲。珠宫俯台斗，石梁碍流槎。

操持却日鞭，跨踏食月蛙。龙旗拂烟雾，鹤袂策云斜。

清都隐虚无，金庭郁嵯峨。横霄杂美气，空界流浩波。

囊籥劳吹嘘，吐纳烦羲和。倏尔度灰劫，超然绝尘罗。

灵箫步何徐，玉斧鬓已皤。飞驾逐凤吹，斑驎奏鸾歌。

宁留饭青精，幸我栽胡麻。交梨莹肝胆，火枣醒齿牙。

咽漱华池津，咀嚼碧柰花。有待越三井，思虑无由邪。

作者简介：洪州分宁人，字荀龙。余卞弟。以父任授校书郎。神宗元丰初应诏论十五事。哲宗元祐末复极言请太皇太后高氏还政，为章惇所忌，诬为谤讪，窜封州。久之，起知明州，复以言者罢。徽宗崇宁中入党籍。